runetrust/blame-folketinget-dk huggingface dataset:
Lene Espersen (KF), 2011-03-23:
Noget af det skyldes helt givet netop, at særligt unge mennesker har brugt de nye sociale medier meget aktivt, men jeg tror også, at det er meget væsentligt at få understreget, at en af de grundlæggende årsager til, at så mange fredelige mennesker gik på gaden og sagde, at nu vil de ikke mere, simpelt hen er, at man har været led og ked og træt af et regime, der har undertrykt befolkningen, og ikke mindst mangelen på økonomiske og sociale reformer tror jeg har været meget afgørende både i Tunesien og i Egypten.
Susanne Clemensen (CD), 2001-05-02:
De lærerstuderendes praktik, men også folkeskolens muligheder for derigennem bedre at kunne fastholde de nye og yngre lærere i folkeskolen lider ved, at uddannelsen ikke er kommet i gang, og jeg håber meget, at undervisningsministeren her i dag fra talerstolen kan bekræfte, at uddannelsen kan begynde i august 2001, og såfremt det ikke er tilfældet så beder jeg om, at vi får en ny drøftelse i forligskredsen om, hvad vi så gør ved dette problem.
Bendt Bendtsen (KF), 2001-05-15:
Det er jo altid spændende at diskutere økonomi med hr. Jens Peter Vernersen og diskutere skat. Vi har i det konservative skatteoplæg en bufferzone, som jeg tidligere har nævnt i dag på 5 mia. kr., og hvis det bekymrer, at man tager fra aktiveringen, så synes jeg, hr. Jens Peter Vernersen skulle tage og diskutere med Det Radikale Venstre, der vil spare 1,5 mia. kr. på det her område.
Morten Østergaard (RV), 2007-04-19:
Men jeg har dog en vis intellektuel respekt for hr. Søren Krarup, og når vi nu i dag diskuterer, om starthjælpen primært skaffer folk i arbejde eller primært bringer folk i fattigdom, vil jeg bare bede hr. Søren Krarup om at bekræfte, at det, som Rockwool Fonden senest har vist, er, at for 5 ud af 100 har den måske en effekt med hensyn til at komme i beskæftigelse, mens den for det store flertal, for 86 pct., ikke har betydet, at de er kommet i beskæftigelse.
Per Clausen (EL), 2010-12-02:
Men som jeg også kan huske fra et samråd, vi havde i går med fødevareministeren, er det jo ikke sådan, at Folketinget kan vedtage, hvad interesseorganisationer i det her land skal bruge deres penge på, og jeg har en lumsk mistanke om, at Landbrug & Fødevarer måske ikke synes, at det er det smarteste for at pleje deres eget og landbrugets image at fokusere på pesticider, anvendelse af gmo osv. i den kampagne, som man vil føre, selv om jeg synes, det ville være godt og befriende, hvis interesseorganisationer også bestræbte sig på at skabe lys der, hvor der er mørke, som den her debat jo i en vis forstand har medvirket til at gøre.
Lone Dybkjær (RV), 2008-01-29:
Derfor håber jeg meget, at Socialdemokratiet, som specielt bad om konsekvensanalyser, og Venstre og Konservative vil prøve på at stille alle de spørgsmål, som man gerne vil have belyst, sådan at vi kan få gang i udvalgsarbejdet og måske også på et tidspunkt nå frem til, hvad den her reform egentlig betyder. Vi, der arbejder med det, har selvfølgelig undersøgt, hvad det er, den betyder, og vi ved, at den betyder noget helt konkret, og det er jo derfor, vi fremsætter forslagene.
Peter Kofod (DF), 2018-11-06:
Men ordføreren var også med på en tur, der gik til et andet land, nemlig Holland, her i sidste uge – og i øvrigt tak for en god tur, jeg synes, det var en fin tur, men noget af det, som jeg i hvert fald kan huske, var, at ungdomskriminaliteten også i Holland er for nedadgående, ligesom den er i Danmark, og det er jo dejligt.
Christian Juhl (EL), 2018-10-23:
Hvis det er tilfældet, og hvis det er det, der er hensigten, hvorfor gør regeringspartierne og ministeren så ikke deres hjemmearbejde og kigger på de små iværksætteres vilkår i stedet for at kigge på en generel ret til arbejdsgiverne i store og små virksomheder, som i visse situationer har en ganske uhensigtsmæssig effekt, netop i kraft af at arbejdsgiveren har den overordnede ret til at ansætte og afskedige og retten til at lede og fordele arbejdet og dermed også har den primære ret til at kunne styre virksomheden?
Stén Knuth (V), 2021-05-27:
Venstre har løbende været med til at styrke hele voksen- og efteruddannelsesområdet, bl.a. sidste år, hvor vi var med til at lave en aftale om opkvalificering af arbejdskraft, og vi skal også bringe et større incitament ind for arbejdstagere til at videreudvikle sig.
Kristian Thulesen Dahl (DF), 2000-04-11:
Det hænger ganske enkelt ikke sammen, og det er endnu et eksempel, der viser, at vi stille og roligt, hvis vi siger ja ved de folkeafstemninger, hvor vi bliver spurgt om EU-forhold, får en stærkere og stærkere politisk union i EU og får udvisket nationalstaterne.
Kristian Thulesen Dahl (DF), 2010-12-15:
Derfor vil jeg egentlig spørge hr. Ole Sohn, om hr. Ole Sohn ved, hvad Poul Nyrup Rasmussen som statsminister i 2000 nåede frem til at den offentlige sektor måtte fylde af den samlede samfundskage i 2010, og om hr. Ole Sohn ved, hvad den rent faktisk fylder.
Margrethe Vestager (RV), 2004-04-14:
Også selv om man kalder det for studiebestyrelsen, for det er der jo i forslaget nemlig frit valg til at kalde det, det samme, som de hedder i dag, men bare uden den kompetence, som er foreskrevet dels via loven og dels via bemærkningerne til loven, sådan som den ser ud i dag.
Morten Østergaard (RV), 2006-11-08:
»Hvilke konsekvenser vil ministerens drage af de fejl og den mangelfulde sagsoplysning, der i den nye tamilsag førte til, at kun en indgriben fra FN's Flygtningehøjkommissariat, foranlediget af pressehistorier om en uledsaget mindreårig forhindrede en udsendelse til det urohærgede Sri Lanka?«
Tove Videbæk (KD), 2004-03-26:
Jeg kan også sige, at vi har fået et notat fra et medlem af Rådet for Socialt Udsatte og et medlem, som også er i LAP's landsledelse, altså Landsforeningen af Psykiatribrugeres landsledelse, og i det notat står der, at det ofte er ganske bagatelagtige handlinger, som konsekvent anmeldes til politiet, og at disse ofte får et retsligt efterspil, hvor patienten risikerer at blive dømt til behandling, ofte på ubestemt tid og med mulighed for fornyet indespærring, hvis vedkommende ikke følger den påtvungne behandlingsplan.
Hans Kristian Skibby (DF), 2016-04-28:
Men når det drejer sig om de klager, der vil komme, vil det jo typisk være ret udfordret af, at dem, der er impliceret i det, selvfølgelig vil have hver deres holdning til, hvad der egentlig er foregået, og det er typisk i et miljø, hvor man har høj musik, og hvor folk også har fået lidt for meget inden for skjorten.
Tom Behnke (KF), 2013-04-12:
Ministeren nævnte tre gange, at bødesanktionssystemet skal være indrettet sådan, at man ud fra sanktionen kan se grovheden i forseelsen, og der vil jeg så spørge ministeren helt konkret: Er der ikke forskel på grovheden i en hastighedsoverskridelse, hvis man kører forbi et vejarbejde, hvor der rent faktisk går nogle helt ud til striben og er ved at forbedre vejen, i forhold til et sted, hvor der ikke går nogen og arbejder?
Joy Mogensen (S), 2020-10-23:
Som svømmersagen og andre sager om uacceptabel adfærd inden for eliteidrætten har vist helt tydeligt, er det nødvendigt at sætte ind på forskellige områder, fordi toppræstationer og det at være i et konkurrencepræget miljø aldrig gøre, at trivslen bliver trængt i baggrunden.
Frank Aaen (EL), 1999-03-02:
Man kunne også overveje noget andet, og det er mere et godt råd til Patientforeningen, hvis ikke vi finder en løsning på anden vis, og det er: Muligvis skulle Patientforeningen søge om at få et tilskud via de forskellige tipsmiddelfonde, der ligger i bl.a. Finansministeriet og Sundhedsministeriet, og på den måde som en almennyttig forening få dækket nogle omkostninger, og det vil jeg også overveje.
Rasmus Prehn (S), 2011-05-19:
Det har ministeren jo ret i, f.eks. der, hvor man har to valgsteder i umiddelbar nærhed af hinanden, og så kan man lave det et sted, hvor der er bedre adgangsforhold, hvor det er nemmere at komme til, og hvor forholdene er bedre også for dem, der skal være valgtilforordnede.
Jeppe Kofod (S), 2010-05-28:
Jeg synes i virkeligheden, at hr. Karsten Lauritzen burde bruge sine kræfter på at overtale sin egen regering til at holde de løfter, man har givet til de allerfattigste – som i øvrigt også er, hvad hr. Karsten Lauritzen har sagt tidligere, også da hr. Karsten Lauritzen var formand for Venstres Ungdom.
Morten Dahlin (V), 2019-11-14:
Jeg ved godt, at når man som Enhedslisten har for vane at samarbejde med Socialdemokratiet, så er det lidt svært at forestille sig, at der faktisk findes partier i Folketinget, som mener det samme efter valget, som de gjorde før valget, men det er nu engang den stil, vi anlægger i Venstre.
Henrik Dahl (LA), 2024-01-11:
Jeg kan godt forstå ærgrelsen over Tyrkiet i mange sammenhænge, for Tyrkiet er jo ikke en medspiller, når det f.eks. kommer til at optage Sverige i NATO, og landet spiller også en ukonstruktiv rolle i forhold til at integrere tyrkere i livet i andre europæiske lande, som de er indvandret til på grund af først og fremmest det tyrkiske religionsministerium og den måde, som det tyrkiske religionsministerium arbejder på.
Finn Sørensen (EL), 2017-02-10:
Nu er det ikke for at ødelægge den gode stemning eller drille eller noget som helst, men vil ordføreren erkende, at den forringelse vil tage til i et voldsomt omfang som følge af skattereformen i 2012, i form af den dramatiske nedregulering af overførselsindkomsterne, der er i den?
Klaus Hækkerup (S), 1999-04-15:
Da vi havde debatten her i Folketingssalen, kunne vi ikke få svar på, hvor der mangler forsøgshjemmel til, at kommunerne kan igangsætte de forsøg, de ønsker, og derfor vil jeg godt bede fru Gitte Seeberg om at nævne bare tre områder, hvor der mangler forsøgshjemmel, for så vil vi da overveje forslaget endnu en gang.
Martin Geertsen (V), 2011-12-14:
Jeg tror, at det selv hos hr. Jesper Petersen må være sivet ind, hvad Venstres holdning er, hvis det er sådan, at der er særlige rådgivere, som på den ene eller den måde har eller har haft tilknytning til Venstre, som bryder enhver form for lovgivning, enhver form for regel, for så er det simpelt hen ud af vagten på bagdel og albuer.
Vivi Kier (KF), 2010-05-07:
Jeg kan gøre min tale utrolig kort, for som jeg sagde før, kan jeg kun beklage, at man som forslagsstillere ikke har kunnet blive enige om at fremsætte de her forslag sammen, da de hænger utrolig meget sammen, og jeg må også sige, at da jeg hørte hr. Flemming Møller Mortensens tale for lidt siden, var det stort set den samme tale, som jeg også hørte før, så jeg skal ikke gentage det, jeg sagde.
Pernille Rosenkrantz-Theil (EL), 2003-04-11:
Det første problem, jeg vil nævne, er det, som SF selv skriver i bemærkningerne til forslaget, nemlig det forhold, at der er medlemsdemokrati i organisationerne, og at det derfor er medlemmerne, der fastsætter reglerne for, hvordan folk kan komme på valg eller blive ansat i organisationen, og selvfølgelig bestemmer, hvilke personer der rent faktisk vælges.
Morten Messerschmidt (DF), 2020-05-28:
Det er ikke et område, jeg normalt blander mig i, men fordi jeg på privatfronten faktisk er involveret i netop det her, tillader jeg mig at tage ordet for at sige, at vi – og det håber jeg alle er enige om – absolut skal gøre, hvad vi kan, for at sikre, at unge mennesker, uanset om de så bliver 18 år, 23 år, 25 år, eller hvad det måtte være, kan være sammen med deres familier.
Keld Albrechtsen (EL), 1997-11-25:
Så siger fru Elisabeth Arnold - det bliver jeg nødt til lige at kommentere - at sidste gang der var folkeafstemning eller rettere sagt forrige gang, forud for 1992-afstemningen, udsendte man Maastricht-Traktaten, men det var nu ikke til samtlige husstande, men kun til posthusene, og så blev man kritiseret, fordi den var indviklet.
Thomas Jensen (S), 2009-04-22:
Som jeg også lagde vægt på i mit forrige spørgsmål, er det jo sådan, at de regionale beskæftigelsesråd sidder og kigger på, hvad der er i boksen, som de kan bruge, og så ryger det med, hvor begrænsede midler der er at bruge for at få folk i arbejde, tilbage til jobcentrene.
Lise von Seelen (S), 2011-03-18:
Og det ville være en meget, meget stor gevinst for os Socialdemokrater, at den enkelte borger bliver mere aktiv i sin egen behandling i det sociale system, og at man mere oplyst kan vide, hvad det er, der foregår de enkelte steder, også ud fra etiske betragtninger og selvfølgelig også fagligetiske betragtninger.
Anni Matthiesen (V), 2018-10-09:
Jeg tænker, at det jo ofte er sådan, at i virkeligheden er der nogle bestemte distrikter, hvor man får tilbudt plads, og det vil sige, at hvis man så ikke bor i det distrikt, risikerer man vel egentlig, at der kan være forskelsbehandling, hvis vel at mærke der er et forældrepar, der ønsker at gøre brug af et dagtilbud uden for det distrikt, som de bor i.
Pernille Rosenkrantz-Theil (S), 2017-05-10:
Nu brugte jeg også tid på det i min ordførertale, og det er jo faktisk noget af det, jeg synes har været rigtig fint ved den her proces, nemlig at det ikke bare er et spørgsmål om at ændre nogle enkelte kommaer, men et spørgsmål om at turde, efter at man har sendt noget i høring, lytte rigtigt til de høringssvar, der kommer ind.
Benny Engelbrecht (S), 2010-05-11:
Det er klart, at det er noteret fra Socialdemokraternes side, og vi håber meget, at hvis den evaluering i 2012 viser, at der ikke – som vi påstår – er en tilstrækkelig sikring af forbrugerne i AB-Forbruger-aftalen, så vil man også til den tid huske de bemærkninger, der er afgivet i dag, således at vi så bredt som muligt her i Folketinget kan finde en løsning, der sikrer forbrugerne på en bedre vis end i dag.
Morten Bødskov (S), 2025-05-14:
Jeg nævnte de der forskellige fusioner før som et eksempel på, at man faktisk gør noget og har gjort noget og har sikret – for netop at bevare konkurrencen ikke mindst der, hvor folk oplever de stigende priser i de lokale butikker – at der er tilstrækkeligt udbud, så konkurrencen kan blive skærpet.
Mette Abildgaard (KF), 2019-04-24:
Så jeg bliver nødt til – og det gør jeg med stor respekt, men også en lille smule ærgrelse over, at det, vi diskuterer i salen her i dag, ikke er mere gennemarbejdet, for det ville give en bedre debat slet og ret – at komme med en opfordring til, at hvis vi skal have det her på en tredje gang her i Folketingssalen, så er der ikke alene forslag om finansiering, men så er der også forslag om finansiering, som ikke giver mere minus, end hvad forslaget oprindelig kostede.
Lars Løkke Rasmussen (V), 2016-12-05:
Men vi gør det jo bredere end det ved allerede her inden jul at samle både arbejdsmarkedets parter, virksomheder, eksperter, relevante ministre til et partnerskab om fremtidens arbejdsmarked – det, vi har kaldt et disruptionråd – for vi er nødt til sammen at finde nye veje til, hvordan vi som land kan gribe de nye muligheder og samtidig sørge for, at vi får alle med i velstandsudviklingen.
Søren Søndergaard (EL), 2003-04-25:
Jeg synes, det er underligt, at Venstres ordfører ikke forholder sig til det, for det er da klart, at hvis man var sikker på, at det, der var blevet besluttet, rent faktisk blev gennemført, ja, så var der måske ikke nogen grund til at fremsætte det her forslag. Men forhistorien er jo den, at den arbejdsgruppe blev nedsat, efter at der i lang tid havde været snakket om, at der skulle ske noget.
Lotte Rod (RV), 2023-04-18:
Jeg har også historien om min farmor, som endte med at glemme, hvem vi alle sammen var, og som til sidst lå i sin seng hele tiden i utrolig lang tid, og på en eller anden måde siger det jo noget om, at det der med at snakke om ældre egentlig ikke giver så meget mening, for vi er så utrolig forskellige, og det er så utrolig forskelligt, hvordan den sidste tid af vores liv bliver.
Mette Frederiksen (S), 2011-12-07:
Altså, jeg kan ikke redegøre for Dansk Folkepartis logik; jeg kan alene redegøre for, hvilket videnskabeligt grundlag Beskæftigelsesministeriet har kendskab til, og der er ikke, så vidt jeg er orienteret, noget entydigt billede, der peger på, at det forholder sig, som Dansk Folkeparti forestiller sig.
Kristian Jensen (V), 2008-11-13:
Og det kunne jo være, hvis SF's plads blev tildelt Odder Kommune, at byrådet i Odder ikke følte, at det lige præcis var en SF'er, de havde lyst til at indstille til den plads, og dermed ville man se problemstillingen og den uretfærdighed, der kan være i den nuværende foreslåede form, bare flytte sig et andet sted hen.
Lars Løkke Rasmussen (V), 2011-02-24:
Om de virksomheder, der nu kommer flot ud af krisen, og som er internationalt eksponeret – nogle af dem har været nævnt her i dag – må man jo bare sige helt ærligt, at det er virksomheder, der kommer godt og flot ud af krisen ved at trimme deres organisationer og ved at foretage massive investeringer i udlandet, som i hvert fald ikke fuldt ud kaster danske arbejdspladser af sig.
Connie Hedegaard (KF), 2005-03-01:
Angående det spørgsmål, hr. Steen Gade og også hr. Per Clausen rejser – hr. Per Clausen medgiver, at det er juridisk kompliceret stof – skal jeg gøre opmærksom på, at i mine svar på udvalgets spørgsmål under behandlingen af det gamle lovforslag gav jeg tilsagn om, at Miljøstyrelsen vil udarbejde en vejledning til loven.
Bent Bøgsted (DF), 2007-04-19:
Kommunerne har selvbestemmelse, det må vi selvfølgelig respektere, og Dansk Folkeparti mener, at den rigtige måde at løse problemet på er, at regeringen tager problemstillingen med i den kvalitetsreform, den nu har indledt trepartsdrøftelser om, og at regeringen også tager spørgsmålet op med KL.
Karen Hækkerup (S), 2012-03-21:
Det er vigtigt for mig at sige, at de første fire metoder, vi har målt på, var dem, man i ministeriet havde størst forventning til, men der findes under det lag mange andre metoder, og derfor går vi nu i gang med at kigge de forskellige metoder igennem for dokumentation for, at de virker, for at finde ud af, hvilke typer af børn de kan virke på, sådan at vi fra ministeriets side kan blive endnu bedre til at sige til kommunerne: Hvis vi skal løfte de her børn i fællesskab, er det nok en god idé at anvende lige præcis de her metoder, i hvert fald på de børn, der giver et match.
Line Barfod (EL), 2009-01-29:
Det betyder også, at vi på nogle af de væsentlige områder, som fru Lise von Seelen var inde på, hvor børn virkelig har det slemt, begynder at tage hensyn til børnene - at vi, f.eks. når der er mistanke om, at børn har været udsat for menneskehandel, ikke bare sender dem ud af landet uden så meget som at udnævne en værge for dem, men tager stilling til, om de faktisk er ofre for menneskehandel, og tager alvorligt, at vi har et ansvar for de børn, og at vi ikke må sende dem ud af landet, før vi er sikre på, at der er ordentlige forhold at sende dem tilbage til, at der er nogen til at tage sig af dem.
Per Clausen (EL), 2010-04-08:
Det andet, jeg vil sige, er, at nu omtales det her forslag jo som en del af satspuljeaftalen, og det lyder dejlig klinisk rent og klart, men det dækker jo over den kendsgerning, at de gode elementer – og jeg skal skynde mig at sige, at der også er gode elementer i det her lovforslag – som sædvanlig, når der er tale om tiltag på det sociale område, finansieres ved, at man holder nogle penge tilbage, som de arbejdsløse, som kontanthjælpsmodtagerne, som pensionisterne ellers skulle have udbetalt til at leve for.
Tom Behnke (KF), 2006-03-14:
Betjentene bliver udstyret med bærbare computere, så de ikke først, som det er i dag, skal køre frem til gerningsstedet, skrive det hele ned i deres lommebog, køre tilbage til stationen for så der at skrive præcis det samme ind i computeren en gang til, som man lige har skrevet i lommebogen.
Sonja Mikkelsen (S), 1998-12-10:
Lovforslaget er altså en opfølgning på denne rapport, og derfor er dets indhold også i høj grad i overensstemmelse med en række af ønskerne om skærpede straffe for overtrædelse af færdselslovgivningen og videregående muligheder for tilbagekaldelse af tilladelser, som det blev foreslået i rapporten fra styregruppen. Som bekendt har der været drøftelser om lovliggørelse af chaufførvikarbureauer, og hr. Erling Christensen nævnte det i sin ordførertale som et spørgsmål, vi burde overveje.
Carl Holst (V), 2016-11-11:
Og af de 13.000 mænd er det 10, der gør brug af krisecentrene, og det er vel 0,08 pct. Min pointe er, at dér, hvor jeg foretrækker at man skal have sit fokus, og som jeg er glad for at man i satspuljeforhandlingerne var enige om at have det, er en bredere indsats for at forebygge, bekæmpe vold og hjælpe den voldsramte videre i samfundet end snævert at hjælpe dem, der får adgang til krisecentrene.
Ib Poulsen (DF), 2008-06-03:
Da ordføreren ikke kan være til stede, skal jeg på Dansk Folkepartis vegne sige følgende: Som alle ved, er Dansk Folkeparti meget optaget af at gøre noget for naturen, uanset om det er øst eller vest for Storebælt, alle disse store naturgenopretningsprojekter, som vi ser meget positivt på, såfremt man kan finde den helt rigtige løsning med en folkelig opbakning.
Jacob Mark (SF), 2022-10-06:
For mig var den oplevelse et meget godt eksempel på noget af det, som jeg mener er gået galt i folkeskolen, og som jeg mener er et resultat af nogle af de der hurtige løsninger; nemlig at man ville lave en meget stor reform, hvor man troede, at man kunne styre alt herinde fra Christiansborg, og så endte man med at have 3.000 bindende mål, som ingen i forligskredsen ville vedkende sig.
Karina Adsbøl (DD), 2024-04-03:
Så der er jo rigtig mange ting i den her debat, vi skal være opmærksomme på, men vi er i hvert fald helt med på at stramme op i ordensbekendtgørelsen og give nogle flere værktøjer, og vi støtter den vedtagelsestekst, som hr. Mikkel Bjørn har læst op.
Thomas Krog (SF), 2006-05-02:
Alligevel er det kun mindre bidder af anbefalingerne fra Højskoleudvalget, lovforslaget lægger op til at gennemføre, og det giver måske i virkeligheden anledning til at stille spørgsmålet: Jamen hvad er det egentlig, regeringen ønsker med højskolerne?
Christoffer Aagaard Melson (V), 2021-10-07:
Mener han, at det er grønnere, hvis man nu tog økologiske fødevarer, at vi nåede klimaudledningsmålet på 70 pct. ved at flytte noget af den økologiske produktion til udlandet, eller er det grønnere, at vi rent faktisk opnåede at formindske klimaaftrykket ved den økologiske produktion ved at blive mere klimavenlige i forhold til at producere økologiske fødevarer i Danmark?
Lene Espersen (KF), 2005-03-16:
Jeg vil så sige, at jeg faktisk synes, at det her er det handlekraftige at gøre i den nuværende situation, og når redegørelsen så foreligger, må jeg jo gøre op mig selv, om det er tilfredsstillende, eller om jeg synes der er behov for yderligere initiativer.
Kasper Sand Kjær (S), 2021-11-10:
Indtil videre er arbejdsgangen jo, at kommissionen beder om at få udleveret materiale, som er relevant for sagen, og hvis Folketinget skal til at blande sig i, hvilket materiale kommissionen skal undersøge, bryder vi så ikke også lidt med det armslængdeprincip, der gælder for en kommission?
Søren Krarup (DF), 2005-10-11:
Og må jeg så i en afsluttende bemærkning nævne, at i ét bestemt forhold er vi ganske kategoriske: Vi mener, at de tyske friskoler i Sønderjylland under alle omstændigheder skal bevare deres tilskud, fordi disse forældre jo ikke har noget alternativ; de kan ikke benytte folkeskolen i stedet; de er helt afhængige af den tyske friskoles eksistens og skal naturligvis bevare muligheden for at kunne benytte den.
Morten Østergaard (RV), 2011-01-18:
Derfor står vi jo også her i dag og bevarer godt nok muligheden for på et tidspunkt at kunne gå ind og eventuelt vælge at suspendere den del af den danske model, der handler om minimumslønnen, og pr. lov fastsætte en minimumsløn, men vi siger jo med det samme også, at der blandt arbejdsmarkedets parter i dag ikke er nogen fornemmelse af, at der er belæg for at hævde, at den udvikling, som vi har haft i de senere år med østeuropæisk arbejdskraft og på andre tidspunkter med sydeuropæisk arbejdskraft, har ført til et sådant pres, at der nu er behov for en lovfastsat minimumsløn.
Lars Kramer Mikkelsen (S), 2002-05-30:
Det synes jeg ikke skal stå uimodsagt, og jeg vil godt sige, at selve holdningen, selve tonen i det indlæg, som hr. Søren Krarup holdt fra talerstolen, er et led i den, jeg vil næsten sige bagvaskelseskampagne af udlændinge, som foregår i det her land.